Klokken tre nat gik der ild i en stor lade ved Biersted. I laden var der et fyrrum. Laden var desuden fyldt med møbler og mange andre sager, som gjorde det svært for brandfolkene at slukke ilden. - Det var temmelig rodet i laden, så årsagen er formentlig, at der har været stablet ting op for tæt på fyret, oplyser vagtchef Åge Pedersen fra Nordjyllands Politi til TV2/Nord. Beredskabscenter Aalborg forventer, at branden vil være helt slukket en gang her til formiddag. Ingen mennesker eller dyr er kommet til skade. Det er anden gang inden for 14 timer, at det brænder i gårdens lade. Mandag ved 13-tiden opstod der også brand i laden, da gårdens ejer ville tænde op i fyret.

Opsummering:
Der udbrød mandag nat brand i en gård på Nymarksvej i Biersted. Brandfolk er fortsat i gang med at slukke ilden, som opstod i en lade.